Mads Hansen

Mads André Hansen (født 2. februar 1984) er en norsk programleder, tidligere fotballspiller i Eliteserien og 1. divisjon, VGTV-profil i Spårtsklubben og one-hit wonder med singelen «Sommerkroppen». Etter fotballkarrieren har han også blitt kjent via Instagram og som forfatter og fra offentlig debatt.  

Hansen har bachelorgrad i markedsføringsledelse ved Handelshøyskolen BI.

Karriere 
Hansen er født og oppvokst i Lier, hvor han som ung spilte for Lier Idrettslag før han begynte i Strømsgodset. Han spilte en kamp for laget i 2002 før han meldte overgang til tredjedivisjonslaget Mjøndalen før 2004-sesongen.

Han har i sin karriere spilt indreløper for Lier Idrettslag, Strømsgodset, to perioder i Mjøndalen og Fredrikstad Fotballklubb.

25. oktober 2009 ble han matchvinner i kampen mellom Mjøndalen og Hønefoss etter et raid fra egen banehalvdel. Målet er blitt sammenlignet med Diego Maradonas mål for Argentina mot England i kvartfinalen i VM i Mexico i 1986. Med seier 2–1 mot serielederen Hønefoss sikret Mjøndalen plassen i Adeccoligaen (nå OBOS-ligaen). Målet ble også kåret til «årets mål» under Gullballen på NRK1 6. november 2009.

Hansen ble ønsket av Tippeligaen-laget Fredrikstad sommeren 2010, og de tilbød mellom 400.000 og 500.000 kroner for midtbaneplassen. Dette ble avvist av Mjøndalen, og da Fredrikstad fikk avslått nok et bud etter 2010-sesongen, som ifølge Drammens Tidende var på 325.000 kroner, vurderte han å betale 50.000 kroner av egen lomme for å få drømmen om å spille i Tippeligaen til å gå i oppfyllelse. Hansen signerte til slutt en treårskontrakt med Fredrikstad i januar 2011, etter at eksterne investorer betalte det Fredrikstad ikke hadde råd til å betale for Hansen. Hansen scoret mål i debuten for Fredrikstad, og var fast på laget i første halvdel av 2011-sesongen. Han startet kun fire kamper i 2012-sesongen på grunn av en skade, da laget rykket ned fra Tippeligaen. Han spilte totalt 35 kamper og scoret to mål for Fredrikstad i Tippeligaen. I forkant av 2013-sesongen kom Hansen tilbake til sitt gamle lag Mjøndalen, og signerte en treårskontrakt med klubben.

Han la opp som fotballspiller midt i sesongen i april 2018.

Statistikk

Etter fotballkarrieren 
Fra 2014 ledet han sammen med Christian Gauseth TV-serien 2 mot 1 på TV 2. Hansen er programleder i podkasten Topp 3 sammen med Rasmus Wold. Podkasten går ut på at Hansen og Wold får besøk av en gjest, og sammen lager de en topp 3-liste av forskjellige temaer. Ett tema per episode.

Spårtsklubben 

Hansen medvirker i Spårtsklubben på VGTV sammen med Ida Fladen, Jon Martin Henriksen og Erik Follestad Johansen. Programmet går blant annet ut på at panelet går gjennom morsomme sportsklipp, gjør gøyale stunt eller pranker hverandre. Hansen har medvirket i VGTV-programmet siden oppstarten av Spårtsklubben i 2016.

Artist 

«Sommerkroppen» kom i stand etter et veddemål mellom Mads Hansen og Erik Follestad i Spårtsklubben. Etter å ha tapt veddemålet gav Hansen ut sin første låt, «Sommerkroppen», 30. mai 2018, en låt som etter to dager gikk til topps på den norske topplisten til musikkstrømmetjenesten Spotify. Låten er produsert og skrevet sammen med Stian Thorbjørnsen, Anders Nilsen, André Jensen og Katastrofe. «Sommerkroppen» strømmet seg til gullplate raskere enn noen annen sang har gjort i Norge før. Hansen ble hyret inn til å delta på det årlige musikkarrangementet VG-lista topp 20, fredag 22. juni 2018 på Rådhusplassen i Oslo. Der avsluttet han showet med «Sommerkroppen». For låten vant han Spellemannprisen 2018 i klassen årets låt. Flere artister gikk fra prisutdelingen i sinne når Hansen vant prisen. I november 2018 fortsatte han sin musikkarriere, nå som produsent, med sangen «Juletragedien». Vokalen på sangen er fremført av Erik Follestad Johansen og Linni Meister, og sangen toppet den norske Spotify-listen fra 21. november og fram til jul.

Tre måneder etter at «Sommerkroppen» ble sluppet bestemte Hansen seg for å gi seg som artist.

Som en prank mot Ida Fladen, lanserte Hansen og Erik Follestad låten «Puppastemning». Pranken gikk ut på at Hansen og Follestad hadde lurt Fladen i et halvt år til å si teksten til en sang om at jenter kan gjøre som gutta, blant annet «kjøre helikopter med puppa» og «drikke akevitt i baris». Fladen ble konfrontert med låten i God morgen Norge der hun ble utfordret til å spille inn låten. Hansen og Follestad fikk kritikk for pranken. Ida Fladen ga tillatelse til å publisere låten som nådde første plass på Spotifys Top 50 - Norway og har (per mars 2022) over 4,7 millioner avspillinger på Spotify.

TV 

I mai 2020 ble det klart at Hansen skulle ta over for Gaute Grøtta Grav som programleder for TV 2-programmet Farmen og han har ledet programmet siden sesong 16 som ble vist høsten samme år. Den 8. mars annonserte TV 2s programredaktør Kathrine Haldorsen at Hansen gir seg som programleder for Farmen etter kun to sesonger. 

For Farmen og VGTV-serien Ikke lov å le på hytta var han en av fire finalister til publikumsprisen under Gullruten 2021.  

Hansen er programleder for Ikke lov å le på hytta på VGTV, som samler kjente norske komikere på en hytte med bare én regel - det er ikke lov å le. Det er publisert tre sesonger og komikere som Morten Ramm, Calle Hellevang-Larsen, Else Kåss Furuseth, Linn Skåber og Martha Leivestad er noen av de som har vært med i VGTV-programmet. Ikke lov å le på hytta har vært en kjempesuksess med over en halv million seere på sesong 2 og 80.000 VG pluss-salg for å kunne «binge» hele serien. Tredje sesong av TV-serien er nominert til Gullruten 2023 i kategorien Beste humorprogram.  

Mads Hansen har siden 2022 vært programleder for TV 2-serien Forræder. For serien ble han nominert til Gullruten 2023 i klassen beste programleder – reality og livsstil.

Bok 
Hansen ga i 2020 ut boka Min instastory med Even Vå som medforfatter. Boken fikk terningkast 4 av VGs anmelder.

Forfatterskap

Diskografi

Singler

Priser og nominasjoner

Referanser

Eksterne lenker 
 
 
 
 
  Mads Hansen  på Max Social
  Topp 3 med Mads og Rasmus på VG.no

Norske fotballspillere
Fotballspillere for Fredrikstad FK
Fotballspillere for Mjøndalen IF
Fotballspillere for Strømsgodset TF
Personer fra Lier kommune
Vinnere av Spellemannprisen
Norske forfattere
Norske musikere
Programledere for TV 2